După ce au fost publicate primele date ale unui sondaj, realizat în martie la nivel național, care arată că partidul condus de George Simion ar fi primul votat la parlamentare, de către tinerii între 18 și 35 de ani, "dacă alegerile ar avea loc duminica viitoare" liderii alianței PNL-PSD au reacționat împotriva rețelei de socializare Tik Tok.
Rareș Bogdan spune că o posibilă cauză ar fi rețeaua TikTok unde mesajele partidelor extremiste sunt populare, nu doar în România ci și în Europa. Europarlamentarul propune măsuri de reglementare.
"Am discutat cu Roberta Metsola (n.r. - președinta Parlamentului European) care era extrem de îngrijorată de faptul că în România sunt 7.4 de utilizatori de TikTok. Este procentul cel mai mare la nivel european. Procentual, numărul utilizatorilor de TikTok, din interiorul României și Diaspora este mai mare decât al oricărei națiuni europene", a delarat Rareș Bogdan pentru sursa citată.
Purtătorul de cuvânt al PSD susține și el că TikTok va fi reglementat în perioada următoare pentru a nu fi folosit în campaniile electorale din întreaga lume.
"Bineînțeles că TikTok trebuie reglementat și va fi reglementat. Congresul SUA a somat TikTok să își vândă operațiunile către o entitate locală. Lucrul acesta se va întâmpla dacă vor dori să mai opereze în SUA. Europa merge în aceeași direcție. Marile platforme Meta, Facebook și Google, X sunt în zona de reglementare. Pot să fiu foarte sigur că va veni rândul Tik Tok să fie reglementat", este opinia lui Lucian Romașcanu.